Document ID: /roh_data/filtered/Bilingualer_Corpus4.jsonl.gz/1631

Proponì ina contribuziun d'investiziun per la rait da chalur a distanza dal stabiliment per arder ruments a Trimmis

Il chantun Grischun duai gidar a finanziar la rait da provediment da chalur a distanza dal stabiliment per arder ruments ch'è planisada da Trimmis a Cuira nord. La regenza grischuna propona ina contribuziun chantunala da 3,7 milliuns francs als custs d'investiziun. Ella ha deliberà la missiva correspundenta per mauns dal cussegl grond. Quel vegn a tractar la fatschenta en la sessiun d'avust.

Ina cuminanza d'interess - che sa cumpona da la corporaziun da vischnancas per la dismessa da ruments en il Grischun (GEVAG), da la IBC "energia aua", Cuira, e da l'ospital chantunal dal Grischun - planisescha da construir in conduct da chalur a distanza davent dal stabiliment per arder ruments a Trimmis fin a Cuira. La finamira è quella da proveder edifizis da l'ospital chantunal e da la scola chantunala sco er autras immobiglias chantunalas pli grondas sin il territori da Cuira nord cun energia termica.

Tenor la regenza èsi spezialmain raschunaivel d'utilisar la chalur persa, perquai ch'i vegn tratg a niz chalur che resulta tuttina. Quai gida a segirar il provediment, a reducir l'emissiun da CO2 sco er a remplazzar purtaders d'energia fossils. Betg mo areguard la politica d'energia, mabain er sco mesira cunter las tendenzas economicas negativas èsi - tenor la regenza - raschunaivel da conceder ina contribuziun a la rait da chalur a distanza.

Igl è previs ch'il stabiliment per arder ruments a Trimmis furneschia mintga onn energia termica en la dimensiun da var 40 milliuns uras da kilowatt a la rait da chalur a distanza da Cuira. Concretamain vegn l'aua - ch'è vegnida stgaudada sin 120 grads tras la combustiun dals ruments - transportada en bischens sutterrans a Cuira. Tras la colliaziun da differents edifizis publics cun la rait da chalur a distanza sa laschan spargnar mintga onn var 8'800 tonnas CO2. Plinavant vegn reducida la dependenza da purtaders d'energia fossils, quai che permetta da remplazzar mintga onn in equivalent da var 3,8 milliuns liters ieli da stgaudar.

En in'emprima ed en ina segunda fasa duain la chasa evangelica da persunas attempadas e da tgira a Cuira, la chasa da burgaisas e da burgais, la clinica psichiatrica Waldhaus, la chasa da persunas attempadas Kantengut, la scola auta da pedagogia e l'ospital chantunal vegnir colliads cun la rait da chalur a distanza. Pli tard pon vegnir colliads anc auters edifizis da l'administraziun chantunala. L'urari prevesa da cumenzar a construir ils conducts durant il quart quartal da l'onn 2009. Sche tut proceda sco previs, pudess la rait da chalur a distanza vegnir messa en funcziun durant il quart quartal da l'onn 2010.

Schanza per midar a l'energia regenerabla

Tant ord vista tecnica sco er areguard la politica d'energia e d'ambient giuditgescha la regenza il project sco persistent e degn da vegnir sustegnì. Ina participaziun al project correspunda a la politica chantunala d'energia. Per il chantun sco consument final grond resulta qua tras ina vaira schanza da midar da purtaders d'energia fossils a la chalur a distanza che vegn producida cun energia regenerabla.

Tut en tut quinta l'instituziun responsabla cun custs d'investiziun da 26,8 milliuns francs per construir ils conducts e las installaziuns tecnicas. La regenza propona al cussegl grond da sustegnair la rait da chalur a distanza cun ina contribuziun chantunala d'investiziun da 3,7 milliuns francs. Sco mesira che po vegnir realisada directamain per stabilisar la conjunctura duai questa contribuziun la finala er cumbatter las tendenzas conjuncturalas negativas en il chantun.

Infurmaziuns:

cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01

Gremi: regenza

Funtauna: rg chanzlia chantunala dal Grischun

26.06.2009